
Comisia pentru buget,

finanţe şi bănci

Bucureşti,      28.08.2002 

Nr. 364

AVIZ

asupra propunerii legislative pentru completarea şi modificarea Legii nr. 76/2002 privind sistemul asigurărilor pentru şomaj şi stimularea forţei de muncă
Cu adresa nr. 185 din 27 iunie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru completarea şi modificarea Legii nr. 76/2002 privind sistemul asigurărilor pentru şomaj şi stimularea forţei de muncă.

In urma examinării, în şedinţa din data de 28 august 2002, Comisia, cu unanimitate de voturi, a hotărât respingerea din următoarele considerente:

Prevederile acestei propuneri legislative sunt de natură să conducă la majorarea cheltuielilor cu indemnizaţiile de şomaj şi cu alte drepturi prevăzute pentru stimularea angajatorilor pentru încadrarea în muncă a şomerilor, fără a se preciza sursa de finanţare a acestor cheltuieli. Astfel, se încalcă art. 137 alin. (5) din Constituţia României care dispune că “Nici o cheltuială bugetară nu poate fi aprobată fără stabilirea sursei de finanţare”, precum şi art. 10 alin. (2) din Legea nr. 72/1996 privind finanţele publice, cu completările ulterioare, care prevede că, atunci când în cursul execuţiei bugetare se fac propuneri de elaborarea unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli.

În ceea ce priveşte acordarea unor credite speciale şomerilor cu vârsta până la 29 de ani, precizăm că, în prezent, aceste persoane pot beneficia cu prioritate de credite din bugetul asigurărilor de şomaj, de îndeplinirea condiţiilor cerute de lege. De asemenea, susţinem că reducerea dobânzii la jumătate din taxa oficială a scontului, stabilită de B.N.R., este o măsură suficient de avantajoasă pentru obţinerea unui credit, nefiind necesară stabilirea altor criterii şi priorităţi.

Propunerea de completare a art. 88 alin. (1) din Lege ar reprezenta o limitare nejustificată. Astfel, în forma actuală textul obligă angajatorii ca, indiferent de motivul disponibilizării persoanelor angajate din rândul şomerilor anterior împlinirii celor 3 ani de la încadrare, să încadreze tot şomeri pe locurile de muncă devenite vacante. Or, potrivit noului text al acestui alineat, obligaţia de a angaja şomeri pe locurile rămase vacante ar exista numai dacă raporturile de muncă sau de serviciu au încetat din iniţiativa angajaţilor sau din motive imputabile lor.

